OPDATERET: Manden har meldt sig selv, og vi har derfor slettet hans navn og billede.

AARHUS: En 20-årig mand blev søndag stillet for Retten i Aarhus og varetægtsfængslet for at have råbt "corona" og hostet to politifolk i hovedet.

Han flygtede senere fra politiet, da han blev kørt tilbage til politigården - og Østjyllands politi beder derfor om hjælp til at finde ham igen.

Forløbet bliver beskrevet således af politiet:

Natten til søndag foretog en patrulje i Aarhus en rutinekontrol af en bil, som den 20-årige mand var passager i.

I den forbindelse opstod der nogle uenigheder mellem politibetjentene og den 20-årige, da han, imod politiets anvisninger, steg ud af bilen.

Efter det råbte han "corona” og hostede på kort afstand den ene betjent i hovedet, hvorefter han vendte sig rundt og hostede mod den anden betjent.

Han blev derefter anholdt og sigtet for vold mod poltitjenestemand.